
WWF-Norge

Foreningen Våre Rovdyr


2002/679  ARTS-VI-MOK
24.05.2002

Klager på iverksetting av fellingstillatelse på ulv i Nord-Fron, Sel og Vågå kommuner

Direktoratet viser til vedtak fattet av Fylkesmannen i Oppland om å iverksette felling av en ulv i deler av kommunene Nord-Fron, Vågå og Sel med virkning fra kl 08 00 den 20. mai 2002. Vedtaket ble gjort muntlig den 19. mai om kvelden, og skriftlig bekreftet ved Fylkesmannens brev av 21. mai. 02

Fylkesmannens vedtak ble den 21. mai påklaget av WWF-Norge og Foreningen Våre Rovdyr ved foreløpige klageskriv. I sin klage krevde WWF-Norge at klagen ble gitt oppsettende virkning.

Klagene fra WWF-Norge og Foreningen Våre Rovdyr ble behandlet av Fylkesmannen i Oppland samme dag, den 21 mai, og oversendt direktoratet for videre behandling. Fylkesmannen i Oppland tok ikke kravet om å gi klagene oppsettende virkning til følge. Fylkesmannen fant heller ikke grunnlag for å ta klagene til følge med hensyn til vedtaket om å iverksette felling av ulven.

Den 21. mai var kopi av klagene fra WWF-Norge og Foreningen Våre Rovdyr sendt til direktoratet. Direktoratet kom til at vi som klageinstans på selvstendig grunnlag måtte ta stilling til kravet om å utsette iverksettelsen av vedtaket. Ved brev av 21. mai tok direktoratet dette krav til følge. Vi bestemte at iverksetting av vedtaket om felling av ulv i kommunen Nord-Fron, Vågå og Sel skulle utsettes inntil klagene er behandlet. Direktoratet gjorde uttrykkelig oppmerksom på at klagerne måtte komme med sine utfyllende merknader til klagene så fort det lot seg gjøre. Behovet for en rask avklaring er knyttet til forestående slipp av et betydelig antall beitedyr i de aktuelle områder, og derav høyt skadepotensiale.

Klagerne har nå kommet med utfyllende merknader til sine klager ved brev av 21. mai fra Foreningen Våre Rovdyr, og ved brev av 22. mai fra WWF-Norge. Fylkesmannen har behandlet klagene og oversendt klagesaken til direktoratet for endelig avgjørelse ved brev av 24. mai 2002. 

I tillegg til utfyllende klage fra de to organisasjoner foreligger det skriftlige innspill til saken som direktoratet har mottatt i forbindelse med klagesaken. Dette gjelder Norges Bygdevernforening som i brev av 21. mai gir uttrykk for sterk støtte til at felling av denne ulven i kommunen Nord-Fron, Vågå og Sel blir gjennomført.

Folkeaksjonen for en ny rovdyrpolitikk har også i en pressemelding av 23. mai uttalt seg klart til støtte for felling av ulven.

Klagernes anførsler:

Foreningen Våre Rovdyr påpeker innledningsvis at saksbehandlingen med muntlig tillatelse uten tilstrekkelig varsel ikke ivaretar foreningen demokratiske rettigheter, og ikke er i samsvar med gjeldende” spilleregler”.

Foreningen hevder videre at vår ulvebestand er så liten at den ikke er levedyktig på sikt. Foreningen viser her til Stortingets forutsetninger og våre internasjonale forpliktelser etter Bern-konvensjonen.

Foreningen peker også på at det må iverksettes tiltak fra sauenæringens side før felling blir vurdert. Det understrekes også at skadene ikke er store nok til å begrunne felling av ulven.

WWF-Norge peker i sin klage på bestandstallet for ulv i Norge nå. Dette anses ikke å være tilstrekkelig  for en levedyktig bestand. Felling vil derfor stride mot forvaltningsforskriftens §§ 1, 2 og 3.

Videre påpekes det at skadeomfanget ikke er stort nok til å begrunne felling. Det pekes i denne sammenheng på forskriftens krav om ”annen tilfredsstillende løsning”, og hevdes at felling vil være i strid med forvaltningsforskriftens § 2.

Også WWF-Norge peker på at saksbehandlingen ikke har vært i samsvar med lover og regler. Foreningens konklusjon er at felling bryter med forskrift og internasjonale forpliktelser fordi ulvebestanden nå er kritisk lav.

Fylkesmannens vurdering:

Fylkesmannen i Oppland har som det fremgår tatt stilling til klagene fra WWF-Norge og Foreningen Våre rovdyr i to omganger. Først i brev av 22. mai på bakgrunn av de foreløpige klager, og deretter ved brev av 24. mai etter at klagerne hadde kommet med utfyllende merknader slik de var bedt om av Direktoratet for naturforvaltning.

I sin behandling av klagene i brev av 22. mai hevder fylkesmannen at fellingsvedtaket er gjort med en begrunnelse, hvor det bl a heter:

Søknaden den 18.05. var basert på ett nytt skadetilfelle (siden 10.05.) og fylkesmannen gjorde omtrent samme vurdering som den 15.05. Dagen etter, den 19.05. ble det imidlertid påvist ett nytt skadetilfelle i samme område i Murudalen, som også skyldes ulv. I tillegg savnes det ytterligere ett lam, ei geit og to killinger hos samme eier. Disse dyra ble borte i samme tidsrom som det dokumenterte tilfellet.

På bakgrunn av denne utviklingen gjorde fylkesmannen en ny gjennomgang av saken den 19.05. og varslet samtidig DN om at fellingstillatelse kunne bli iverksatt allerede den 20.05, ved at det blir gitt en muntlig tillatelse, med en skriftlig bekreftelse snarest mulig. 

Fylkesmannen har i tidligere avslag (bl a 15.05.02) varslet om at iverksetting av felling vil bli vurdert annerledes når skadepotensialet øker som følge av at beitedyr slippes ut. Dette er nå i ferd med å skje i de aktuelle områder, idet minst 15 000 sau og lam nå slippes på innmark. Samtidig er skadeomfanget økende, med tre drepte lam og en sau og tre geit savnet i det aktuelle området. 

På bakgrunn av dette og med grunnlag i gjeldende forskrift, jf § 1-3, samt DN sitt brev av 30.05.01, fant fylkesmannen det riktig å iverksette fellingstillatelse umiddelbart, med en muntlig tillatelse gjeldende fra 20.05.02 kl 08.00. Det var en totalvurdering av skadenivå (totalt 23 påviste skadetilfeller siden januar 2002), utvikling av skadeomfanget i løpet av de siste dager og det sterkt økende skadepotensialet som var bakgrunnen for fylkesmannens vurdering 

I den situasjonen som forelå den 19.05.02, vurderte fylkesmannen det slik at det var grunn til å gjøre et hastevedtak for å løse den skadesituasjonen som var under utvikling i Murudalen i Sel. Antall sau og lam på beite var sterkt økende og potensialet for skader tilsvarende. Et grovt anslag tilsier at minst 15 000 sau og lam er i ferd med å komme på beite i disse områdene, noe som gjør situasjonen vesensforskjellig fra den situasjonen som har vært vurdert ved tidligere søknader om felling.  

Fylkesmannens vedtak den 19.05. ble gjort ca kl 23.00 og organisasjonene ble varslet om at fellingstillatelsen ble gjort gjeldende fra kl 08.00 neste morgen. I løpet av formiddagen den 20.05. ble det lagt ut informasjon på DN sine hjemmesider om vedtaket og MD ble varslet. 

Fylkesmannen konkluderte i sin første behandling av klagene med at man ikke se at det har kommet fram nye momenter i saken som ikke allerede er kjent og finner å måtte opprettholde sitt vedtak.

I sin andre behandling av klagene i brev av 24. mai hevder Fylkesmannen i Oppland at det ikke har fremkommet nye momenter i saken og opprettholder sitt vedtak.
Fylkesmannen viser til at Direktoratet har gitt 3 betingede fellingstillatelser på ulv som varer fram til 31. mai 2002. På denne bakgrunn hevdes det at bestandens overlevelse anses ivaretatt av direktoratet i og med at gjenstående betingede fellingstillatelser på ulv ikke er trukket tilbake. Uansett må hensynet til bestandens overlevelse på sikt vurderes av overordnet myndighet.

Videre peker fylkesmannen på at skadepotensialet er meget stort foran slipp av beitedyr i området.

Når det gjelder saksbehandlingen innser fylkesmannen at den har uheldige sider i forhold til de interesser verneorganisasjonene har. Likevel må det være adgang til den form for vedtak og saksgang som skjedde i denne sak med et akutt skadepotensiale.

Direktoratets vurdering:

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder. 

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforsksriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jf. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Forvaltningsprinsipper

De grunnleggende forvaltningsmessige prinsipper for forvaltning av rovvilt er gitt i forskrift av 30.juni 2000 om forvaltning av bjørn, jerv, ulv og gaupe som referert over. Vektlegging av de ulike elementer i forskriften kan variere mellom rovviltarter og mellom områder, avhengig av bestandssituasjon og vektlegging av den tosidige målsetting i rovviltpolitikken. 

Direktoratets formelle utgangspunkt er at rovviltartene bjørn, jerv og ulv er fredet med hjemmel i viltloven. I unntakstilfelle kan det likevel gis anledning til felling for særskilte formål, herunder hensynet til bufe og tamrein. I de tilfeller forvaltningsmyndigheten gir slik anledning til felling bør saken underlegges en grundig saksbehandling, ikke minst på grunn av artenes bevaringsstatus og konflikterende interesser i forvaltningen. Dette betyr ikke at en sak ikke kan avgjøres raskt og med muntlig kommunikasjon til berørte parter. Det vil imidlertid være god forvaltningsskikk å sikre at vedtaket med begrunnelser foreligger skriftlig uten unødig opphold. 

Den aktuelle forvaltningsmyndighet må vurdere og analysere de ulike hensyn som er nedfelt i forvaltningsforskriften. Det vil i tillegg til forskriftens formelle krav være slik at alle saker må underlegges en betydelig grad av skjønnsutøvelse. For fåtallige arter kan denne skjønnsutøvelsen også innebære at man vurderer et individ i et område som mer verdifullt for bestandssituasjonen på sikt enn et annet individ i et annet område. Dette vil også være tilfellet for ulv utenfor forvaltningssonen. Ved bruk av betingede fellingstillatelser vil de overordnede bestandsmessige hensyn ivaretas av direktoratet ved fastsettelsen av antall betingede tillatelser. De faktiske avveininger opp mot skade-nivå og potensiale  for skade gjøres deretter av den som får delegert myndighet til iverksettelse.

Gjennomføring av prinsippet om differensiert forvaltning basert på en arealsonering forutsetter at det er bestandsmessig grunnlag for felling. Dersom bestanden av en art er så lav at felling uansett ikke er aktuelt, vil prinsippet om differensiert forvaltning ikke kunne nyttes. I forhold til felling av ulv må derfor forvaltningsmyndigheten avveie også det aktuelle individets bidrag til den fremtidige populasjon, dvs den langsiktige konsekvens for bestanden av felle et enkelt individ i et gitt område.   

Bestandsmessige forhold

Ulveforvaltningen i Norge bygger på en målsetting om å etablere minst 8 – 10 familiegrupper av ulv i Sør-Skandinavia i første omgang, noen av disse i Norge. Når dette bestandsnivået er nådd, er forutsetningen i Norge at ulven skal kunne forvaltes mer på linje med for eksempel jerv og bjørn, der også mer aktiv bruk av felling inngår som virkemiddel, jf St. meld. nr. 35 (1996-97), Innst. S. nr. 301 (1996-97) og St. meld. nr. 24 (2001-2002) Regjeringens miljøvernpolitikk og rikets miljøtilstand. 

I statusrapport om ulv i Skandinavia vinteren 2000/2001 (opplysninger registrert i perioden 1. oktober 2000 til 28. februar 2001), utarbeidet av svenske, norske og finske samarbeidspartnere, fremgår at det ble registrert 12 familiegrupper av ulv i Norge og Sverige. Av disse var 3 i Norge, 3 hadde leveområde på tvers av riksgrensen og 6 var i Sverige. I tillegg ble det registrert 3 revirmarkerende par i Sverige og ett i Norge. I perioden ble det totalt registrert minst 87 og maksimalt 97 ulver i Skandinavia, av disse var 28 i Norge. I statusrapport om ulv i Skandinavia pr 1. mars 2002 (foreløpige konklusjoner for vinteren 2001/2002) fremgår at det totale antall familiegrupper av ulv i Skandinavia er lavere denne vinteren enn på samme tid i fjor. Antallet familiegrupper er redusert fra 12 til 10, men antallet registrerte ynglinger er likt for 2000 og 2001 (10 skandinaviske valpekull). Det er totalt påvist 5 revirmarkerende par, hvorav 3 i Sverige, ett i Norge og ett på tvers av riksgrensen. I tillegg til disse flokker og par var totalt 7 skandinaviske ulver klassifisert som andre stasjonære ulver. Av disse var 3 i Norge, 3 i Sverige og ett dyr hadde tilhold på tvers av riksgrensen. For første gang siden 1991 er det denne vinteren ikke registrert noen markert vekst i den skandinaviske totalbestanden av ulv fra en vinter til den påfølgende. Nedgangen gjelder spesielt norsk del av fellesbestanden, der antall familiegrupper med tilhold kun på norsk side er redusert fra 3 til 1, samtidig som individantallet er omtrent halvert. Av rapporten fremgår videre at Norge ikke lengre har noen intakte familiegrupper med tilhold kun på norsk side av riksgrensen, da lederhannen synes å mangle i den siste familiegruppen som var igjen (Moss – Våler).

Den 02.02.2001 fastsatte Regjeringen en forvaltningssone for familiegrupper av ulv. Innenfor sonen vil ulv ha et strengt vern og familiegrupper og revirmarkerende par tillates etablert, mens familiegrupper eller revirmarkerende par ikke tillates etablert utenfor forvaltningsområdet. Dette er imidlertid under forutsetning av at bestanden av ulv innenfor forvaltningssonen er tilstrekkelig til at uttak utenfor forvaltningssonen ikke vil være skadelig for bestandens overlevelse. Dersom dette ikke er tilfelle vil en kunne måtte tillate etablering utenfor sonen i en begrenset periode inntil bestanden innenfor er tilstrekkelig til at uttak utenfor sonen er bestandsmessig forsvarlig.

Direktoratet legger til grunn at felling av ulv i Atndalsflokken, samt andre hendelser i Skandinavia, slik som forekomst av skabb, påkjørsler, illegal beskatning etc, har ført til en tilnærmet nullvekst i bestanden fra 2001 til 2002. Det må imidlertid vektlegges at antallet ulv i Skandinavia fortsatt gir rom for en betydelig bestandsvekst, herunder også nye etableringer av ulv innenfor forvaltningssonen. Det antas likevel at man i 2002 neppe vil ha mer enn 1-2 ynglinger i ulveområder utelukkende på norsk side, samt noen i revirområder på tvers av grensen. Det er imidlertid etablert eller under etablering enkeltindivider og mulige par i flere områder. Det er derfor rimelig sannsynlig at flere ynglinger på norsk side kan finne sted i 2003, dersom disse individene tillates å etablere seg. 

I det aktuelle området har ulv hatt tilhold også i 2001, og sporinger har påvist usystematiske markeringer fra en ulv. Direktoratet legger til grunn at ulven mest sannsynlig vil fortsette å ha tilhold i området. Derav følger at ulven på sikt vil kunne etablere seg i et reproduserende par. En slik etablering vil ikke være i tråd med prinsippet om differensiert forvaltning, forutsatt at det er et tilstrekkelig potensiale for etablering av et antall reproduserende ulvegrupper innenfor forvaltningssonen. 

Direktoratet konkluderer derfor med at hensynet til den samlede bestandssituasjon for ulv ikke er til hinder for en eventuell felling  av ulv i området. 

Skadeomfang

Det kan treffes vedtak om felling av ulv for å forhindre skade på bufe i henhold til viltloven § 12, jf. forvaltningsforskriften § 3. Denne avgjørelsen skal bygge på en ”helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1.”, jf. forvaltningsforskriften § 3, annet ledd.

De påviste skadene har skjedd utenfor forvaltningssonen for ulv. Fylkesmannen i Oppland har lagt til grunn 23 påviste skadetilfeller siden januar 2002. Fylkesmannen har i tillegg vektlagt at den siste utvikling av  skader rett forut for beiteslipp innebærer et sterkt økende skadepotensiale. Direktoratet viser til at disse skader har vært gjenstad for en forvaltningsmessig behandling i forbindelse med tidligere søknader om felling. Direktoratet vurderer det påviste skadeomfanget i 2002 for å være avgrenset, og isolert sett ikke gi grunnlag for felling. Det er dessuten et moment i disse vurderingene at skadene har skjedd utenfor ordinær sesong for utmarksbeite. Direktoratet vil derfor fastholde at å tillate felling av ulv på det nåværende bestandsnivå normalt vil kreve et skadenivå som er høyere enn det som er påvist i området i 2002. Direktoratet må imidlertid også legge til grunn at det i 2001 var ulv i området. Det ble påvist minst 21 sau drept/antatt drept av ulv, og fylkesmannen erstattet i alt 165 sau/lam som ulvedrept. I lys av at ulven hadde tilhold i området hele beitesesongen, samt antall beitedyr i området, er ikke antall erstattede dyr høyt. Direktoratet må imidlertid ta hensyn til skadehistorikken i området som med en viss sannsynlighet kan knyttes til det aktuelle ulveindividet. Direktoratet deler derfor fylkesmannens syn om at potensialet for skader må tillegges vekt. 

Direktoratet konkluderer derfor med at påviste skader i 2002 isolert sett ikke kvalifiserer for å felle ulv, men at skadene for 2001 og 2002 og potensialet for ytterligere skader samlet sett fører til at felling kan være et aktuelt tiltak.

Forebyggende tiltak

Av forvaltningsforskriften § 3, tredje ledd, fremgår at det ”I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene”. Av dette følger at muligheten for å gjennomføre forebyggende tiltak må vektlegges også utenfor forvaltningssonen for ulv. Mulighetene for å gjennomføre forebyggende tiltak må ses i sammenheng med skadenes omfang og utvikling og potensialet for fremtidige skader, jf. forvaltningsforskriften § 3, annet ledd, bokstav c og d.

Direktoratet legger til grunn at området er utenfor forvaltningssonen, slik at det normalt ikke legges opp til permanente tiltak  for å avverge skade i en slik økonomisk størrelsesorden som synes nødvendig her. Direktoratet vil vise til at tiltak rettet mot et større antall beitedyr er gjennomført i flere beitesesonger  i Østerdalen. Denne type tiltak er økonomisk og driftsmessig vanskelig, og egner seg mindre til akutt iverksettelse. Direktoratet er av den oppfatning at skadene voldt tidlig i 2002 kunne vært unngått med enkle tiltak. I områder med mye frittgående sau på utmarksbeite kan skader knyttet til beitesesongen  vanskelig forebygges på generelt grunnlag uten store kostnader, og med betydelige driftsmessige konsekvenser for brukerne. 

Direktoratet legger i denne sammenheng vekt på at området er utenfor forvaltningssonen, der det normalt ikke legges opp til permanente tiltak for å avverge skade i en slik økonomisk størrelsesorden som synes nødvendig her.

Direktoratet har også vurdert flytting av rovdyr tidligere, jf også det felles prinsippdokument om forvaltning av ulv utarbeidet av direktoratet og Naturvårdsverket. Direktoratet fastholder at flytting er et uegnet tiltak.

Direktoratet konkluderer på denne bakgrunn med at forebyggende tiltak i dette tilfellet ikke er aktuelt å iverksette i den skala som er nødvendig for å forhindre fremtidige skader.

Konklusjon:

I lys av ovenstående, og med henvisning til fylkesmannens skriftlige vedtak av 21 mai, finner direktoratet ikke grunnlag for å gi klagerne medhold. Direktoratet stadfester at det formelle og faglige grunnlag for å gi fellingstillatelse på en skadevoldende ulv i området er til stede. 

Skriftlig vedtak fattet av Fylkesmannen i Oppland i brev av 21.mai 2002 om felling av ulv stadfestes, dog slik at vilkår i punkt 2 endres til å gjelde perioden fra dags dato til og med 30. juni 2002, og slik at vilkår i punkt 4 endres med henvisning til forskrift av 22. mars 2002 om utøvelse av jakt og fangst § 22.   

Direktoratets vedtak er endelig og kan ikke påklages videre, jf forvaltningsloven § 28.
Med hilsen

Terje Bø ef
Erik Lund

 Fung. Direktør Artsavdelingen 

Naturvernforbundet i Oppland

	Besøksadresse:

Tungasletta 2

Postadresse:

N-7485 Trondheim
	Telefon:

73 58 05 00

Telefaks:

73 58 05 01
	Videokonf:

73 90 51 40
	Internett:

www.dirnat.no
E-post:

Postmottak@dirnat.no
	Saksbehandler:

Morten Kjørstad

Telefon:

73 58 07 35


8


